Wieħed jifhem l-argumenti kuntrarji li jqumu dwar ir-regolamentazzjoni li proġetti ġodda jkollhom isegwu. Mitqiesa minn ħafna bħala burokrazija żejda, ir-regoli donnhom qiegħdin hemm biex irażżnu l-inizjattiva u jxellfu kull attività li tista' toħloq impjiegi u ġid. Hekk jarawhom dawk li jkunu qed jipproponu proġett, mhux kollha sempliċement biex jimpalaw il-flus. Uħud tassew iqisu li qed jipproponu xi ħaġa innovattiva tal-akbar interess. Żewġ problemi: Hi ħaġa ċara li kull proġett ta' importanza fil-pajjiż irid jitqies sew mil-lat ta' kif se jaffettwa l-interess nazzjonali, fl-aktar sens mifrux u profond tat-tifsira. Ma jistax ikun hemm qbil ma' politika li taqbel mal-idea li s-suq ħieles isuq. U t-tieni, ir-regolamenti maħsuba biex iseħħu qies u kejl fuq proġetti jeħtieġ jitwettqu b'galbu, ħeffa u trasparenza. M'inix konvint li dan qed isir. Art tal-biedja Dnub li għad m'hemmx kuxjenza qawwija biżżejjed dwar il-ħtieġa li ma nħallux aktar art li tintuża jew tista' tintuża għall-biedja tkompli tittiekel b'bini għal vilel b'pixxini, ħwienet għall-bejgħ tal-massa iffinanzjati mill-Ġermanja u flyovers . Fil-prinċipju, kulħadd jaqbel li l-art għammiela għandha tiġi mħarsa. Biss, skont id-daqqa li tkun, malajr jinħolqu argumenti biex jinstabu eċċezzjonijiet għar-regola. Il-problema hi li fi gżira daqstant żgħira, il-kumulu ta' eċċezzjonijiet qed jisfronda l-pedamenti ta' ħarsien għall-art agrikola. Meta tqabbel l-art dedikata għall-biedja fis-snin 50 u 60 tas-seklu l-ieħor ma' dik tal-lum, malajr tifhem x'ġara. Mhux kulħadd jagħraf il-ħtieġa li ż-żamma tal-art għall-biedja għandha tkun priorità nazzjonali. Aktar u aktar jekk wieħed jista' jibbenefika minn xi eċċezzjoni għar-regola. X'baqa' xi jsir Meta kont żagħżugħ, kont nara li l-aqwa għan ta' dal-pajjiż fi żmieni kien se jkun li jimmodernizza ruħu fil-mod kif jaħseb, iġib ruħu u jiddeċiedi. Li tħares lejn il-barrani biex fih issib gwida ta' x'għandek x'tagħmel hi xi ħaġa tajba, sakemm l-isforz jibqa' limitat għal li tagħraf fejn u kif l-affarijiet jistgħu jsiru aħjar, skont l-eżempji barranin li ddur lejhom. Imma li tistenna minn barra l-wens biex tibdel l-affarijiet, dejjem rajtu bħala tradiment tal-istess għan li qiest daqstant importanti – il-modernizzazzjoni tal-istrutturi ta' imġiba u tmexxija fis-soċjetà tagħna. Illum wara li għaddew ħafna snin, ma narax li hemm xi bidla f'dak li għandu jsir. Veru li l-qoxra ta' barra ta' dak li naraw jiġri madwarna tidher u tinħass moderna. Fir-realtà, il-bidliet kienu u għadhom superfiċjali – ivvizzjati kif inhuma bid-drawwa li ħafna minnna jmorru jiġru "barra" biex isibu min jagħtihom spalla ħalli jiksbu dak li jixtiequ jiksbu.